
Text rozhodnutia
Súd: Krajský súd Košice Spisová značka: 6Sd/39/2015 Identifikačné číslo súdneho spisu: 7015200761 Dátum vydania rozhodnutia: 17. 02. 2016 Meno a priezvisko sudcu, VSÚ: JUDr. Judita Juráková ECLI: ECLI:SK:KSKE:2016:7015200761.2 ROZSUDOK V MENE SLOVENSKEJ REPUBLIKY Krajský súd v Košiciach samosudkyňou JUDr. Juditou Jurákovou v právnej veci navrhovateľa: L. G., J. XXX, Š., proti odporcovi: Sociálna poisťovňa, ul. 29. augusta č.8, Bratislava, o invalidný dôchodok, takto r o z h o d o l : P o t v r d z u j e rozhodnutie odporcu č. XXX XXX XXXX X zo dňa 1.4.2015. Účastníkom sa n e p r i z n á v a právo na náhradu trov konania. o d ô v o d n e n i e : Rozhodnutím odporcu č. XXX XXX XXXX X zo dňa 1.4.2015 bol navrhovateľovi priznaný invalidný dôchodok v sume 165,30 Eur mesačne, podľa § 70 ods.1, § 263 ods.1, § 263a ods.5 zák.č. 461/2003 Z.z. o sociálnom poistení v znení nesk. predpisov a § 29 ods.1 z.č. 100/1988 Zb. o sociálnom zabezpečení. V napadnutom rozhodnutí mal navrhovateľ určenú mieru poklesu schopnosti vykonávať zárobkovú činnosť v 50-tich percentách, s touto určenou výškou navrhovateľ nesúhlasil, čo bolo aj predmetom opravného prostriedku. Uviedol, že neznáša psychickú aj fyzickú záťaž a žiada o plný invalidný dôchodok. Z dôvodov rozhodnutia odporcu vyplýva, že podľa § 263 ods.1 prvej vety zákona č. 461/2003 Z.z. invalidný dôchodok a čiastočný invalidný dôchodok, ktoré boli priznané podľa predpisov účinných pred 1: januárom 2004, sa považujú po 31. decembri 2003 za invalidný dôchodok podľa tohto zákona v sume, v akej patrili k 31. decembru 2003 a vyplácajú sa aj po tomto dni za podmienok ustanovených predpismi účinnými do 31. decembra 2003, ak tento zákon neustanovuje inak. Vzhľadom na to, že navrhovateľovi bol priznaný čiastočný invalidný dôchodok podľa predpisov účinných pred 1. januárom 2004, na základe žiadosti bol jeho dlhodobo nepriaznivý zdravotný stav opätovne preskúmaný podľa predpisov účinných do 31. decembra 2003, t.j. podľa zákona č. 100/1988 Zb. v znení neskorších predpisov, na účely posúdenia nároku na dôchodok podľa tohto zákona. V dávkovom konaní bolo preukázané, že navrhovateľ nie je invalidný, ale naďalej čiastočne invalidný. Posúdenie dlhodobo nepriaznivého zdravotného stavu podľa predpisov účinných do 31. decembra 2003 je obsahom Lekárskej správy - odborného posudku o invalidite zo dňa 3. marca 2015. Keďže sa žiadosť o zvýšenie sumy poberaného dôchodku považuje aj za žiadosť o uplatnenie nároku na invalidný dôchodok podľa § 70 ods.1 zákona č. 461/2003 Z.z. v znení neskorších predpisov, bol nárok na invalidný dôchodok posúdený aj podľa § 70 ods.1 zákona č. 461/2003 Z.z. v znení neskorších predpisov. Podľa § 70 ods.1 zákona č. 461/2003 Z.z. v znení neskorších predpisov, nárok na invalidný dôchodok vzniká, ak sa poistenec stal invalidným, získal potrebný počet rokov obdobia dôchodkového poistenia podľa § 72 zákona č. 461/2003 Z.z. v znení neskorších predpisov a ku dňu vzniku invalidity nesplnil podmienky nároku na starobný dôchodok alebo mu nebol priznaný predčasný starobný dôchodok. Navrhovateľ má pokles schopnosti vykonávať zárobkovú činnosť o 50 % v porovnaní so zdravou fyzickou osobou. Jeho dlhodobo nepriaznivý zdravotný stav a pokles schopnosti vykonávať zárobkovú činnosť bol posúdený posudkovým lekárom sociálneho poistenia Sociálnej poisťovne, pobočka G. a výsledok jeho posúdenia je uvedený v Lekárskej správe - v odbornom posudku o invalidite zo dňa 3. marca 2015, ktorý tvorí neoddeliteľnú súčasť odôvodnenia tohto rozhodnutia a sú v ňom uvedené všetky rozhodujúce skutočnosti, ktoré boli podkladom na vyslovenie posudkového záveru o invalidite. Počet rokov dôchodkového poistenia potrebný na nárok na invalidný dôchodok poistenca vo veku nad 34 rokov do 40 rokov je najmenej osem rokov a zisťuje sa z obdobia pred vznikom invalidity. Pred vznikom invalidity, pred 4. septembrom 2013 získal 7308 dní obdobia dôchodkového poistenia, presný rozpis je uvedený v priloženom osobnom liste dôchodkového poistenia (ďalej len „osobný list“). Suma invalidného dôchodku bola určená podľa § 73 ods.2 zák.č. 461/2003 Z.z. ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty. Priemerný osobný mzdový bod 0,3850 podľa § 63 ods.1 zákona č. 461/2003 Z.z. je podiel úhrnu osobných mzdových bodov zistených za rozhodujúce obdobie a obdobia dôchodkového poistenia v rozhodujúcom období vyjadreného v rokoch. Prehľad hodnôt osobných mzdových bodov za jednotlivé kalendárne roky je uvedený v priloženom osobnom liste. Rozhodujúcim obdobím podľa § 63 ods. 6 až 11 zák.č. 461/2003 Z.z. v znení neskorších predpisov sú kalendárne roky 1992 až 2012. Podľa § 63 ods.4 zák.č. 461/2003 Z.z. v znení neskorších predpisov sa k priemernému osobnému mzdovému bodu v hodnote nižšej ako 1,0 pripočíta v roku 2013 17 % z rozdielu medzi hodnotou 1,0 a hodnotou priemerného osobného mzdového bodu. Priemerný osobný mzdový bod po úprave je 0,4896. K 4:9.2013, t.j. ku dňu vzniku invalidity navrhovateľ získal 7308 dní obdobia dôchodkového poistenia, ku ktorému sa pripočíta obdobie od vzniku nároku na invalidný dôchodok do dosiahnutia dôchodkového veku v rozsahu 9375 dní, t.j. spolu 16683 dní. Rok dôchodkového poistenia podľa § 60 ods.9 zákona č. 461/2003 Z.z. v znení neskorších predpisov je 365 dní dôchodkového poistenia, preto navrhovateľ získal 45,7069 rokov obdobia dôchodkového poistenia a pripočítaného obdobia, presný rozpis je uvedený v osobnom liste. Aktuálna dôchodková hodnota platná k 4. 9. 2013 je 10,0098 Eur. Suma invalidného dôchodku je 112,10 Eur mesačne. Invalidný dôchodok sa v súlade s § 81 zák.č. 461/2003 Z.z. v znení zákona č. 252/2012 Z.z. ďalej zvyšuje podľa § 82 a § 293ce zákona č. 461/2003 Z.z. v znení neskorších predpisov o 5,90 Eur mesačne (o pevnú sumu zvýšenia invalidného dôchodku ustanovenú v § 1 písm.g) opatrenia Ministerstva práce, sociálnych vecí a rodiny Slovenskej republiky č. 329/2012 Z.z.) na 118,00 Eur mesačne. Obdobie dôchodkového poistenia, rozhodujúce obdobie na výpočet dôchodku (zvýraznené tučným písmom), sumy vymeriavacích základov na určenie poistného na dôchodkového poistenie (t.j. osobných vymeriavacích základov), všeobecných vymeriavacích základov, osobné mzdové body, sú uvedené na osobnom liste, ktorý tvorí prílohu rozhodnutia a je jeho neoddeliteľnou súčasťou. Podľa § 263a ods.5 zákona č. 461/2003 Z.z. v znení zákona č. 529/2006 Z.z. ak sú súčasne splnené podmienky nároku na výplatu invalidného dôchodku, na ktorý bol prekvalifikovaný čiastočný invalidný dôchodok priznaný podľa zákona účinného do 31. 12. 2003 a invalidného dôchodku podľa zákona účinného od 1. 1. 2004, vypláca sa dôchodok vo vyššej sume a nárok na dôchodok v nižšej sume zaniká. Pretože suma vyplácaného invalidného dôchodku, na ktorý bol prekvalifikovaný čiastočný invalidný dôchodok priznaný podľa zákona účinného do 31. 12. 2003 je 165,30 Eur mesačne a suma invalidného dôchodku podľa zákona účinného od 1.1.2004 je 118,00 Eur mesačne, bude navrhovateľovi vyplácaný dôchodok vo vyššej sume a nárok na dôchodok v nižšej sume zaniká. Súd preskúmal napadnuté rozhodnutie odporcu podľa ust. § 250l a nasl. O.s.p., spolu s poslednou lekárskou správou predloženou do administratívneho spisu, zo dňa 12.1.2016. Výsledkom opakovaného posúdenia zdravotného stavu navrhovateľa bola podľa celkového posudku tá skutočnosť, že nedošlo k zvýšeniu miery poklesu schopnosti vykonávať zárobkovú činnosť o viac ako 50 %. V prípade rozhodujúceho zdravotného postihnutia navrhovateľa bola stanovená dolná hranica pre priznanie miery poklesu schopnosti vykonávať zárobkovú činnosť /ďalej len MPSVZČ/. Iné zdravotné postihnutia v celkovom posudku, neovplyvnili MPSVZČ navrhovateľa v jeho zákonnom rozpätí od 30 do 40 %, zvýšená o 10 % podľa lekárskej správy Sociálnej poisťovne ústredie zo dňa 23. 6. 2015. Súd na základe dožiadania zo dňa 16.11.2015 zistil, že ani ďalšie lekárske správy predložené navrhovateľom na pojednávaní konanom dňa 12.11.2015 neovplyvnili MPSVZČ, čo potvrdzuje lekárska správa zo dňa 12.1.2016. Z uvedeného dôvodu, súd nezistil v konaní odporcu nezákonnosť, keď rozhodujúce zdravotné postihnutie navrhovateľa v súlade s aktuálnymi lekárskymi správami bolo zaradené do kap. XV., odd. F, pol.1/C, pretože u navrhovateľa nedochádza k ťažkej poruche narušujúcej integritu mozgových funkcií. Podľa ust. § 71 ods.6 zákona o sociálnom poistení, pokles schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobého nepriaznivého zdravotného stavu a so zreteľom na závažnosť ostatných zdravotných postihnutí. Podľa ust. § 71 ods.8 prvá veta zákona o sociálnom poistení, miera poklesu schopnosti vykonávať zárobkovú činnosť podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. V danom prípade ostatné zdravotné postihnutia, ako to vyplýva z celkového posudku, neovplyvnili percentuálnu mieru poklesu schopnosti vykonávať zárobkovú činnosť oproti zdravej fyzickej osobe. Vzhľadom na vyššie uvedené zákonné ustanovenia, súd rozhodnutie odporcu potvrdil, s poukazom na ust. § 250q ods.2 prvá veta O.s.p.. O náhrade trov konania bolo rozhodnuté podľa ust. § 250l ods.2, 250k ods.1 prvá veta O.s.p., navrhovateľ nebol v konaní úspešný, odporcovi nevznikli trovy konania, preto súd účastníkom nepriznal právo na náhradu trov konania. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods.3 O.s.p.) uviesť proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám uvedeným v § 221 ods.1 O.s.p., konanie má inú vadu, ktorá mohla mať za následok nesprávne rozhodnutie vo veci a rozhodnutie prvého stupňa vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2016:7015200761.2 (dáta aktuálne k 11. 11. 2026). Záväzné je znenie zverejnené súdom.




